Mwandishi
Wetu – butiama MKUU wa majeshi
mstaafu, Jenerali David Msuguri, ameadhimisha miaka 100 tangu azaliwe Januari
4, 1920.  Licha ya
uwezo wake wa kutembea kupungua, Jenerali Msuguri ambaye amelitumikia Jeshi la
Wananchi wa Tanzania (JWTZ) kwa miaka 55 na miezi saba, ameadhimisha miaka 100
akionekana mwenye nguvu tofauti na wengine wanaotimiza umri huo. Mkuu huyo
mstaafu wa majeshi aliadhimisha kumbukumbu hiyo jana nyumbani kwake Wilaya ya
Butiama mkoani Mara kwa kufanya ibada ya misa takatifu iliyoongozwa na Askofu
wa Kanisa Katoliki, Jimbo la Musoma, Michela Msongazila. Mwonekano wa
Jenerali Msuguri mwenye nguvu na zaidi kufikisha umri mrefu, ulimlazimisha
Askofu Msongazila  kuzungumzia siri hiyo,
akisema kuwa inatokana na kuishi maisha ya nidhamu ya kijeshi na kumtukuza
Mungu. Akiwa
ameketi kwenye kiti maalumu upande wa meza kuu, na zaidi akiwa ameambatana na
familia yake, akiwamo mkewe Maria, Jenerali Msuguri alishiriki kikamilifu ibada
hiyo iliyochukua saa kadhaa. Tukio
lililoibua gumzo na shangwe ni wakati kwaya ya Jeshi la Kujenga Taifa (JKT)
Rwamkoma walipokuwa wakiimba ambapo Jenerali Msuguri aliwaomba wasaidizi wake
kumsaidia kwenda walipo wanakwaya hao na kujumuika nao huku akionekana kuwa na
bashasha. Jenerali Msuguri
ana historia ndefu na ya kipekee ndani na nje ya jeshi, akiwahi kushiriki vita
ya pili ya dunia. Lakini pia ndiye
aliyeongoza ushindi wa  vita ya mwaka
1979 akiwa Mkuu wa Majeshi wa Tanzania kumwondoa Rais wa Uganda, Idd Amin Dada. Akizungumza
katika ibada ya maadhimisho ya Jenerali Msuguri kutimiza miaka 100, Askofu Msongazila
amewataka Watanzania kudumisha amani na utulivu, hasa katika kipindi hiki ambacho
nchi inaelekea katika Uchaguzi Mkuu. MAMBO
YANAYOPASWA KUZINGATIWA  Askofu
Msongazila alisema yapo mambo ya muhimu ambayo Watanzania kwa umoja wao
wanatakiwa kuzingatia ili kuhakikisha kunakuwa na amani na utulivu kwa miaka
yote. Alitaja
mambo hayo kuwa ni pamoja na haki, kuheshimiana, kusikilizana, mazungumzo
pamoja na kuvumiliana. Aliongeza
kuwa Watanzania wanapaswa kuhakikisha kuwa wanakuwa na woga mbele za Mwenyezi
Mungu na maridhiano. Askofu
Msongazila alisema kuwa mambo yote haya yanapaswa kufanywa bila kujali umri, cheo,
wadhifa au nafasi ya mtu katika jamii. Alisema bila
mambo hayo kuzingatiwa, amani na usalama wa nchi vitakuwa hatarini jambo ambalo
asingependa litokee kutokana na misingi imara ya amani iliyojengwa na waasisi
wa taifa hili. KUWAENZI NA
KUWALINDA WAZEE  Pia aliiomba
Serikali kuwaenzi na kuwalinda wazee wote nchini kwa kuwapa huduma bora
wanazostahili ili waweze kuishi vizuri. Alisema
wazee wametumikia nchi katika nafasi mbalimbali kijamii na kiserikali, hivyo ni
vema wakapewa heshima wanayostahili, ambayo ni ulinzi na kuenziwa na Serikali
ili nao waweze kuona umuhimu wao na mchango wao waliotoa katika jamii. VIWANGO BIMA
YA AFYA  Askofu Msongazila
alisema katika suala la afya, Serikali inapaswa kuangalia upya viwango vya bima
ya afya kwa maelezo kuwa gharama ziko juu kiasi kwamba wazee hao hawawezi
kuzimudu. Akitolea
mfano viwango vya bima, alisema wazee wanatakiwa kulipia Sh 984,000 ili kuweza
kupata huduma ya afya kiasi alichokitaja kuwa ni kikubwa kutokana na wengi wao
kustaafu na watashindwa kumudu gharama hizo. Alisema
huduma ya afya ni miongoni mwa mambo muhimu kwa wazee, hivyo gharama inapokuwa
kubwa kwa namna moja ama nyingine wengi wao watashindwa kumudu kutokana na
ukweli kwamba hawana uwezo wa kuzalisha tena mali. AWAASA
VIJANA  Aidha Askofu
Msongazila aliwaasa Watanzania hasa vijana kuwa na nidhamu ya maisha na kufanya
mazoezi mbalimbali pia kuzingatia utaratibu wa ulaji wao ili waweze kuwa na
maisha marefu zaidi. NDOA NA MKE
MMOJA KATI YA SITA Kuhusu
maisha ya kiimani ya Msuguri, Askofu Msongazila alisema takribani miaka mingi
iliyopita alianza mchakato wa kurudi kanisani kwa kuandika barua. Alisema
pamoja na barua, pia alikuwa na mazungumzo naye ambapo baadaye aliamua kufunga
ndoa na mke wake mmoja kati ya sita aliokuwa amewaoa kimila. KAULI YA
SERIKALI  Akizungumza katika hafla hiyo, Mkuu wa Mkoa wa
Mara, Adam Malima alisema Serikali inatambua mchango wa Jenerali Msuguri katika
maendeleo ya nchi kwa ujumla, hivyo busara zake zitaendelea kutumika miaka
yote. Alisema kuwa
kutokana na juhudi zake, Jenerali Msuguri aliwezesha Jeshi la Wananchi Tanzania
kuwa miongoni mwa majeshi bora na yenye kuheshimiwa duniani na kuwataka Watanzania
wengine kuiga mfano wake ili kutumikia nchi kwa moyo mmoja. Malima
alisema kuwa Jenerali Msuguri alijitolea maisha yake kuhakikisha ulinzi na usalama
wa nchi unakuwapo ambapo alifanikiwa kushinda kwenye vita ya Tanzania na Uganda
aliyoiongoza. ALICHOSEMA
JENERALI MSUGURI Akitoa
shukrani katika hafla hiyo, Jenerali Msuguri aliwashukuru wote waliohudhuria hafla
hiyo na kwamba yote yaliyozungumzwa na wasemaji ni ya kweli, huku akisisitiza
kuwa yumkini alifanya zaidi ya hayo. Alisema kuwa
baada ya kustaafu jeshini ambako alitumika kwa miaka 55 na miezi saba, aliamua
kurudi kijijini kwao Butiama ambako ndiko alikozaliwa na kwamba ndiko
atakapozikwa mara atakapofariki dunia. HUYU NDIYE
MSUGURI Taarifa fupi
ambazo zinapatikana katika mitandao, zinamwelezea Jenerali David Msuguri kwamba
alizaliwa Januari 4 mwaka 1920 huko Butiama mkoani Mara. Mwaka 1942 Msuguri
alijiunga katika vikosi vya jeshi la Mwingereza – King’s African Rifles (KAR)
na baadae alifanya nao kazi nchini Madagascar.  Alianza kama
‘Private’ na mwaka 1957 utawala wa Uingereza ulianzisha cheo cha ‘effendi’
ndani ya KAR, walichopewa maofisa waandamizi wa kiafrika waliokuwa wakifanya
vizuri ambapo Msuguri naye alipewa cheo hicho. Desemba 1961,
Tanganyika ikawa nchi huru na vikosi vya KAR vilihamishiwa katika vikosi vipya
vya Jeshi la Tanganyika – Tanganyika Rifles. Cheo cha
‘effendi kiliachwa muda mfupi baadaye na mwaka 1962 Msuguri akapandishwa cheo
na kuwa Luteni. Wakati wa
maandamano ya Tanganyika Rifles ya Januari 1964, Msuguri alikuwa kituo cha
Tabora.  Vikosi vya
waasi vilivyojaribu kuondoa na kuchukua nafasi ya maofisa wao wa Kiingereza,
walimtangaza Msuguri kuwa Meja.  Jenerali Msuguri
alipanda vyeo na kufikia hadi kuwa katika nafasi ya Brigedia. Mwaka 1979
alipandishwa cheo na kuwa Meja Jenerali na kuongoza JWTZ, na kukusanya vikosi kuvamia
Uganda kufuatia kuzuka kwa Vita ya Uganda na Tanzania mwaka 1978. Mwaka 1980 Msuguri
aliteuliwa kuwa Mkuu wa JWTZ na Desemba 30 mwaka huo Rais wa Awamu ya Kwanza
Mwalimu Julius Nyerere alimpandisha cheo na akawa Luteni Jenerali. Februari 7,
1981 aliyekuwa Rais wa Uganda, Milton Obote alimpa Msuguri mikuki miwili kwa
heshima ya ushindi wa vita.  Vita ambazo
amepigana ni pamoja na vita ya pili ya dunia – World War II (Battle of
Madagascar), Vita ya Kagera – Uganda – Tanzania War (Battle of Simba Hills,
Battle of Masaka, Battle of Lukaya). Alitangazwa
kustaafu Agosti 31, 1988 na baada ya hapo alihamia Butiama mkoani Mara aliko
hadi sasa.